Diari Oficial de la Generalitat Valenciana


Sumari del DOGV 6051, del 07-07-2009 (2009/7826)

ORDE de 16 de juny de 2009, de la Conselleria d'Economia, Hisenda i Ocupació, per la qual es modifica l'Ordre de 20 de desembre de 2007, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a persones desocupades de difícil inserció laboral, per al període 2008-2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6051

Data del DOGV
:   07-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7826


Data del document
:   16-06-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * accés a l'ocupació
    * atur femení
    * creació d'ocupació
    * atur de llarga duració
    * societat sense fins de lucre
    * ajuda pública
    * inserció professional
    * discapacitat
    * exclusió social
    * dona
    * treballador d'edat avançada
    * reconversió de l'ocupació
    * ajuda a l'ocupació
    * jove
    * reciclatge professional
    * lluita contra l'atur
    * violència
    * administració local

ORDE de 16 de juny de 2009, de la Conselleria d'Economia, Hisenda i Ocupació, per la qual es modifica l'Ordre de 20 de desembre de 2007, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a persones desocupades de difícil inserció laboral, per al període 2008-2009. [2009/7826]  
En el DOCV de data 28 de desembre de 2007 es va publicar l'Ordre de 20 de desembre de 2007, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a persones desocupades de difícil inserció laboral, per al període 2008-2009, l'objecte de la qual era afavorir la generació d'ocupació a la Comunitat Valenciana a través de la realització de distints plans integrals d'ocupació.  
Com és de comú coneixement, l'empitjorament de la situació econòmica nacional s'ha intensificat en un molt curt espai de temps, la qual cosa, als efectes que ací interessen, ha tingut el seu reflex en un mercat laboral que en el seu moment va permetre i va justificar, com s'ha assenyalat, l'enduriment de les obligacions vinculades a este programa d'ajudes. La transformació del context econòmic i laboral a què es dirigix la convocatòria s'ha vist accentuada pel caràcter biennal del programa, la vigència del qual es va fer estendre amb caràcter general fins al 30 de setembre de 2009.  
Sembla pertinent, per tant, que en este moment s'efectue un replantejament d'algunes de les condicions que es van introduir per primera vegada en esta convocatòria. A este respecte resulta oportuna la modificació de determinats aspectes que permeten flexibilitzar alguns dels requisits i terminis impostos a les entitats promotores a fi d'oferir-los un marge més ampli d'actuació que possibilite assolir els objectius d'inserció dels desocupats previstos a la finalització del programa.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació   
ORDENE  
Article únic. Modificació de l'Ordre de 20 de desembre de 2007, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a persones desocupades de difícil inserció laboral, per al període 2008-2009.   
Es modifica l'Ordre de 20 de desembre de 2007 en els termes següents:  
U. L'article 7 de l'ordre queda redactat com s'indica:  
« Article 7. Criteris per al càlcul de la liquidació.  
1. Per a determinar el còmput d'objectius i el corresponent càlcul de la liquidació, s'exclouran els supòsits a què fa referència l'article 24 de la present ordre, amb l'excepció dels supòsits 1 i 7. No obstant això, les contractacions a què fa referència l'article 2.1. g de l'Estatut dels Treballadors només seran computables en els plans per a persones amb discapacitat en els termes indicats per l'article 8.3.9.8. Així mateix es tindrà en compte l'efectivitat dels contractes en la data de la finalització del Pla: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista en este la liquidació s'efectuarà en funció del període real en què els participants hagen estat d'alta en l'empresa, de manera que les quanties i condicions indicades en el capítol II s'aplicaran al dit període.   
2. Els itineraris que no pogueren completar-se, complint els requisits establits en l'article 8.4, no seran objecte de subvenció, si bé els imports concedits per este concepte podran compensar-se per mitjà de les insercions que superen els objectius previstos en la resolució de concessió.  
3. La quantia per atenció en els itineraris d'inserció es reduirà un 20% en el cas d'aquells participants que no hagen sigut inserits. A estos efectes, tals insercions hauran de tindre una duració efectiva, contínua o acumulada, almenys de 30 dies en tots els plans. En cap cas es tindran en consideració contractes de duració inferior a 7 dies.  
Per a la justificació de les contractacions a què es fa referència en este epígraf no serà necessària la presentació de l'imprés EMP0108E.   
4. En el cas que es produïsca la conversió en indefinit d'algun dels contractes temporals subvencionats, tant per a les entitats promotores com a ocupadores, l'import de les ajudes fixades per a estos es deduirà de l'establit per a les insercions de caràcter estable.  
5. Els contractes temps parcial podran ser objecte de subvenció, tant per a les entitats promotores com a ocupadores, sempre que tinguen una duració almenys de 20 hores setmanals, amb reducció proporcional de la quantia de l'ajuda.   
6. L'import de les ajudes per inserció de caràcter estable per mitjà de la modalitat de contractació de fix discontinu, tant per a les entitats promotores com a ocupadores, serà del 25% de l'import de l'ajuda corresponent a la contractació indefinida, amb reducció proporcional de la quantia d'acord amb el que disposa l'apartat 5 d'este article».  
Dos. L'article 8 de l'ordre queda redactat com s'indica  
« Article 8. Funcionament dels Plans Integrals d'Ocupació  
1. Els projectes s'iniciaran en el termini màxim d'un mes a comptar de l'endemà a la notificació de la resolució de concessió de l'ajuda. A este efecte els centres SERVEF d'Ocupació remetran a les entitats beneficiàries un nombre suficient de persones desocupades que pertanyen als col·lectius corresponents a cada pla integral d'ocupació, amb l'excepció dels plans a què fa referència l'article 2.1. En el cas que el nombre de persones desocupades remeses resulte insuficient per a completar el total de participants en els projectes aprovats, les entitats promotores podran oferir la participació en els itineraris d'inserció a altres persones desocupades que complisquen els requisits exigits per a cada col·lectiu. A excepció del pla previst en l'article 2.2 de l'ordre en què s'admetrà un percentatge de participació femenina del 40%, les dones hauran de representar almenys el 50% dels participants en els plans. No obstant això, s'admetrà que a la finalització del programa el dit percentatge haja descendit fins al 30% quan es derive de baixes voluntàries, degudament acreditades, de les dones participants.   
2. Haurà d'acreditar-se la incorporació de la totalitat dels participants al pla en el termini de tres mesos, excepte en el pla de persones amb discapacitat en què el termini serà de sis mesos, a comptar de l'endemà a la notificació de la resolució de concessió de l'ajuda a través del corresponent certificat d'inici segons model normalitzat. Els llistats de participants en el pla es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes i s'actualitzaran trimestralment.   
En el cas que estos desocupats causen baixa en el programa, l'entitat promotora haurà de comunicar el motiu de la baixa del participant; dita vacant serà proveïda pel centre SERVEF corresponent i l'entitat promotora haurà de comunicar la substitució en el termini d'un mes des de la data en què es produïsca. En tot cas, no podrà substituir-se durant la vigència del pla a més del cinquanta per cent dels participants inicialment seleccionats i recollits en el certificat d'inici.   
3. Abans de la seua incorporació al projecte, els participants subscriuran davant de l'entitat promotora un document d'adhesió al pla integral on es comprometran a realitzar-ho en la seua integritat excepte causes justificades.  
4. L'itinerari d'inserció haurà de tindre una duració mínima de tres mesos, on podrà incloure's el seguiment posterior a la inserció en l'empresa; en qualsevol cas almenys un mes de l'itinerari haurà de ser previ a la inserció. L'itinerari s'iniciarà amb una entrevista individualitzada en profunditat orientada a concretar l'aptitud i l'actitud de la persona desocupada davant de la recerca d'ocupació. Les conclusions permetran determinar les accions que hagen de desenvolupar-se i que podran consistir en orientació professional, aplicació de tècniques de motivació i comunicació (individuals o en grup) i accions formatives (individuals o en grup) sobre desenvolupament d'habilitats personals per a l'ocupació de caràcter general i/o amb relació a un sector d'activitat específic,   
Després de la inserció laboral, les entitats promotores efectuaran un seguiment del participant en l'empresa durant la vigència del contracte fins a la finalització del Pla. Per a això, almenys amb caràcter setmanal durant els dos primers mesos, es realitzaran les actuacions necessàries per a propiciar l'adequació de la inserció, tant des del punt de vista del treballador com de l'ocupador.   
El personal tècnic que duga a terme les accions indicades en els paràgrafs anteriors estarà integrat per llicenciats, preferentment, en Psicologia, Pedagogia o semblant. Així mateix podrà realitzar-se per diplomats en les mateixes àrees de coneixement (Treball Social, Relacions laborals o semblant), tots ells amb formació i/o experiència en la realització d'estes; si no n'hi ha, podrà realitzar-se per personal que acredite, per mitjà dels contractes de treball corresponents, experiència en la realització d'este tipus d'accions. Quan haja d'impartir-se una formació relacionada amb un sector específic d'activitat, el professorat haurà d'acreditar els seus coneixements i/o experiència en este.  
Les accions desenvolupades hauran de figurar en la fitxa personal a què fa referència l'article 19.2; en ella es reflectiran els tipus d'acció desenvolupats, grup de pertinença dins dels descrits anteriorment, duració d'estes i personal que les ha impartit.   
5. En el mes que s'indique en la resolució de concessió de la subvenció, les entitats promotores facilitaran a la direcció territorial d'ocupació corresponent les dades provisionals sobre el compliment d'objectius en model normalitzat que serà facilitat pel SERVEF.  
6. Els desocupats participants en els itineraris d'inserció tindran dret a l'expedició, per part de les entitats promotores i/o col·laboradores, d'un certificat pel qual s'acredite la seua participació en el pla integral d'ocupació, segons model normalitzat.   
7. Els itineraris d'inserció, les contractacions i altes en el règim general de treballadors autònoms que d'ells es deriven i el seu posterior seguiment hauran de tindre lloc durant la vigència del projecte subvencionat a l'entitat promotora, sense que puguen excedir el 30 de setembre de 2009 excepte en els plans per a persones amb discapacitat en què els participants pertanguen íntegrament al col·lectiu assenyalat en l'apartat a) de l'article 2.2 que no podran excedir el 30 de desembre de 2009. No obstant això, a sol·licitud de les entitats promotores la vigència dels projectes podrà estendre's fins al 30 de desembre de 2009».  
Tres. L'article 18 de l'ordre queda redactat com s'indica:  
« Article 18. Justificació de les ajudes  
1. La presentació de justificacions haurà de tindre lloc en el termini que s'especifique en la resolució i, si no n'hi ha, com a dates límit el 31 de gener de 2009 per als gastos corresponents a l'anualitat de 2008; i el 31 d'octubre de 2009 per als gastos d'esta segona anualitat.  
2. En el cas que les entitats hagueren prorrogat la duració dels seus projectes fins al 30 de desembre de 2009 i, en tot cas, en els plans per a persones amb discapacitat en què els participants pertanguen íntegrament al col·lectiu assenyalat en l'apartat a) de l'article 2.2, el termini de justificació conclourà el 31 de gener del 2010.  
3. La subvenció concedida es destinarà al compliment de la finalitat i de les obligacions contingudes en la resolució de concessió, tenint en compte que el cost total del projecte es finançarà a càrrec dels pressupostos de 2008 per a les actuacions corresponents a esta anualitat, i la resta a càrrec dels pressupostos de 2009.  
4. La justificació de la subvenció concedida es regirà pel que disposa l'article 30 de la Llei 38/2003, de 17 de novembre, General de Subvencions".  
Quatre. L'article 19.3 de l'ordre queda redactat com s'indica:  
«3. A sol·licitud de les entitats beneficiàries per mitjà de model normalitzat que a este efecte facilitarà el SERVEF, podran lliurar-se bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991; en concret la subvenció corresponent a la primera anualitat es podrà pagar de forma anticipada fins al cent per cent de l'import de l'ajuda d'este període prèvia acreditació de la incorporació al pla del 100% dels participants, excepte en el cas del pla per a persones amb discapacitat en què serà suficient haver incorporat al 50%.   
L'import de l'ajuda corresponent a la segona anualitat es lliurarà en 2009. A sol·licitud igualment de les entitats beneficiàries, podrà efectuar-se un pagament anticipat de fins al 40% de l'import de la subvenció corresponent a esta anualitat sempre que s'haja incorporat el 100% dels participants, no existisquen deutes pendents respecte a la bestreta de 2008 i s'acredite el compliment del 20% dels objectius d'inserció del projecte.  
La liquidació final de la subvenció concedida s'efectuarà en 2009 i en esta s'ajustarà la quantia a percebre per l'entitat després de l'acreditació definitiva dels objectius d'inserció aconseguits, procedint el reintegrament de les quantitats indegudament percebudes. En el cas que les entitats hagueren prorrogat la duració dels seus projectes fins al 30 de desembre de 2009 i, en tot cas, en els plans per a persones amb discapacitat en què els participants pertanguen íntegrament al col·lectiu assenyalat en l'apartat a) de l'article 2.2, la liquidació final es produirà en 2010».   
Cinc. L'article 21.6 de l'ordre queda redactat com s'indica:  
« 6. Les sol·licituds de les ajudes corresponents als contractes subscrits amb els treballadors enviats per les entitats promotores hauran de presentar-se en els dos mesos següents a la formalització del contracte i, en tot cas, dins de les següents dates límit:  
a) Fins al 31 d'octubre de 2008 per als contractes subscrits fins al 30 de setembre de 2008.  
b) Des del 2 de gener fins al 31 d'octubre de 2009 per als contractes subscrits entre l'1 de gener i el 30 de setembre de 2009. Les sol·licituds d'ajuda per transformacions de contractes temporals així com per manteniment de contractes subscrits en els tres últims mesos de 2008 es presentaran en els mesos de gener i febrer de 2009; en el cas dels contractes subscrits en l'últim trimestre de 2009, les sol·licituds es presentaran en el mes de gener del 2010, sense que els siga d'aplicació el termini dels dos mesos següents a la formalització del contracte».  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1. a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que consideren procedent. Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 16 de juny de 2009  
El vicepresident segon del Consell,  
conseller d'Economia, Hisenda i Ocupació  
GERARDO CAMPS DEVESA